วัคซีน “แอสตราเซเนกา” ผ่านตรวจสอบแล้ว พร้อมฉีดให้ปชช.! “นายกฯ” ประเดิมเข็มแรกพรุ่งนี้
กระทรวงสาธารณสุข เผยวัคซีน “แอสตราเซเนกา” ผ่านตรวจสอบมาตรฐานแล้ว พร้อมฉีดให้ปชช.! “นายกฯ” และรัฐมนตรีบางส่วน ประเดิมเข็มแรกพรุ่งนี้ เว้น "พล.อ.ประวิตร"
กระทรวงสาธารณสุข เผยวัคซีน “แอสตราเซเนกา” ผ่านตรวจสอบมาตรฐานแล้ว พร้อมฉีดให้ปชช.! “นายกฯ” และรัฐมนตรีบางส่วน ประเดิมเข็มแรกพรุ่งนี้ เว้น "พล.อ.ประวิตร"
11 มี.ค. 2564

นพ.ศุภกิจ ศิริลักษณ์ อธิบดีกรมวิทยาศาสตร์การแพทย์ กล่าวว่า ตามที่วัคซีนต้านโควิดของแอสตราเซเนกา ผลิตจากประเทศเกาหลีใต้ ได้ส่งถึงประเทศไทยตั้งแต่วันที่ 24 ก.พ.64 แต่ยังไม่สามารถให้การรับรองรุ่นการผลิต เนื่องจากต้องรอการตรวจรับรองคุณภาพจากหน่วยงานกลางของบริษัท แอสตราเซเนกา ทำให้ใช้เวลาระยะหนึ่งในการส่งมอบเอกสารข้อมูลการผลิตและการควบคุมของวัคซีนรุ่นที่นำเข้ามาให้กับสถาบันชีววัตถุ
และเมื่อสถาบันชีววัตถุได้รับข้อมูลดังกล่าวในวันที่ 4 มี.ค.64 ได้เร่งพิจารณาข้อมูลการผลิตและการควบคุมคุณภาพในทุกขั้นตอนสำคัญ ตั้งแต่เชื้อไวรัสตั้งต้นจนถึงวัคซีนสำเร็จรูป พบว่ามีกระบวนการผลิตและคุณภาพสอดคล้องตามที่ได้ขึ้นทะเบียนไว้กับทางสำนักงานคณะกรรมการอาหารและยา (อย.) โดยกระบวนการรับรองรุ่นการผลิตนี้เป็นไปตามข้อแนะนำขององค์การอนามัยโลก
นอกจากนี้ยังได้มีการตรวจวิเคราะห์ตัวอย่างทางห้องปฏิบัติการเพิ่มเติม ดังนั้นจึงมั่นใจได้ว่าวัคซีนจาก แอสตราเซเนกา รุ่นการผลิตที่นำเข้ามาใช้นี้มีคุณภาพ และความปลอดภัยเป็นไปตามมาตรฐาน
นพ.ศุภกิจ กล่าวเพิ่มเติมว่า เข้าใจถึงความต้องการและความกังวลของประชาชนในการที่จะใช้วัคซีนป้องกันโรคโควิด-19 ซึ่งในสถานการณ์ที่มีการระบาดของโรคและรัฐบาลได้จัดหาวัคซีนมาให้ประชาชนได้บางส่วนแล้วนั้น กรมวิทยาศาสตร์การแพทย์ตระหนักถึงความจำเป็นเร่งด่วนที่ต้องปฏิบัติภารกิจดังกล่าวอย่างรอบคอบ ภายใต้เวลาที่จำกัด เพื่อจะดำเนินการพิจารณาเอกสารสรุปขั้นตอนการผลิตอย่างละเอียดจากผู้ผลิต ในการออกหนังสือรับรองรุ่นการผลิตวัคซีนที่นำเข้ามา รวมถึงดำเนินการทดสอบคุณภาพและความปลอดภัยของวัคซีนในห้องปฏิบัติการ ก่อนฉีดให้กับประชาชนและเจ้าหน้าที่กลุ่มเป้าหมายโดยเร็ว
นายอนุทิน ชาญวีรกุล รองนายกรัฐมนตรีและรมว.สาธารณสุข กล่าวถึงการเตรียมการฉีดวัคซีนของพล.อ.ประยุทธ์ จันทร์โอชา นายกรัฐมนตรีและรมว.กลาโหมในวันพรุ่งนี้ (12 มี.ค.) ว่า นายกรัฐมนตรีได้สั่งการให้รัฐมนตรีทุกคนต้องไปฉีดวัคซีน เว้นแต่บางคนที่มีภารกิจสำคัญ ส่วน พล.อ.ประวิตร วงษ์สุวรรณ รองนายกรัฐมนตรี จะยังไม่ฉีดวัคซีน เนื่องจากติดภารกิจ แต่ถือเป็นสิทธิของแต่ละบุคคล เพราะบางคนอาจได้รับคำแนะนำจากแพทย์ประจำตัวว่ายังไม่ควรฉีด แต่ยืนยันได้ว่าไม่ใช่เพราะไม่มั่นใจในตัววัคซีน เพราะวัคซีนเป็นไปตามมาตรฐานที่กำหนดไว้ ผ่านการขึ้นทะเบียน ผ่านการตรวจสอบจากกรมวิทยาศาสตร์การแพทย์ และ อย.แล้ว
นายอนุทิน ยืนยันว่า รัฐบาลเปิดกว้างและสนับสนุนโรงพยาบาลเอกชนสามารถนำเข้าวัคซีนของบริษัทใดก็ได้อย่างเต็มที่ พร้อมกับสั่งการกับ อย.ว่าวัคซีนที่เข้ามาต้องเป็นวัคซีนที่ถูกต้อง ได้มาตรฐานและมีความปลอดภัย ซึ่งทาง อย.พร้อมจดทะเบียนให้ โดยตนเองไม่ได้มีส่วนเกี่ยวข้องหรือได้ค่าคอมมิชชั่นกับการสั่งซื้อวัคซีน และมองว่าหากโรงพยาบาลเอกชนใดที่นำเข้าวัคซีนเองถือว่าเป็นผู้มีบุญคุณต่อบ้านเมืองที่ทำให้ภาระกระทรวงสาธารณสุขลดน้อยลง และสามารถนำวัคซีนไปช่วยเหลือประชาชนทั่วไปได้อย่างเต็มที่